Konflikten fortsetter – flere vurderer å bytte klubb: – Sliter med tilliten til ledelsen
Et avtroppende breddestyre, et sportslig utvalg som har trukket seg og en klubb i konflikt. Nå har flere i Klepp IL fått nok.  Det er steile fronter og full splid i Klepp IL. De siste ukene har vært preget av uro og splittelse i klubben.  I forrige uke inviterte ledelsen til et åpent medlemsmøte, hvor det ble temperatur og trykket stemning. Flere av medlemmene var langt ifra fornøyde med svarene de fikk under møtet.  Nå får Aftenbladet bekreftet at J13-laget til Klepp har meldt overgang til naboklubben Klebe som følge av de siste ukers konflikter.  – Hele laget på 20 spillere har meldt overgang, bekrefter trener Sigve Meling. Stakk nesen frem I forkant av beslutningen hadde Meling et møte med styreleder Jarl Haugland for å fortelle at han trakk seg i Klepp. Meling forteller at han har stukket nesen frem i konflikten og kritisert styre og stell kraftig, og dermed ble det umulig for treneren å fortsette i klubben.  Da muligheten til å melde overgang til Klebe bød seg, ble de enige om at dette var det beste for laget. Også det sportslige spilte inn, for Klebe har lag i aldersklassene over og under – noe ikke Klepp har.  – Jeg skal ikke svare for alle foreldrene, men for min del føler jeg at bredden i klubben har blitt litt tilsidesatt, og da ble det naturlig å stille seg bak de som legger ned over 20 frivillige timer i uken - slik som blant andre folkene i breddestyret og Sigve har gjort, sier Tomas Klingsheim i foreldregruppen til J13-laget. Bakgrunnen for konflikten i Klepp er at trenerteamet på A-laget trakk seg på nyåret etter uenigheter med sportslig utvalg om veien videre. Så krevde spillergruppen på A-laget å få trenerteamet tilbake og at sportslig utvalg skulle trekke seg, hvis ikke ville flere spillere slutte.  Da hovedstyret valgte å ta tilbake trenerteamet og sportslig utvalg hadde trukket seg, valgte også hele breddestyret å gi seg. Dette fikk snøballen virkelig til å rulle.  Flere medlemmer i Klepp som Aftenbladet har snakket med, mener ledelsen har sendt et signal om at trusler er greit og at A-laget betyr mer enn bredden.  Flere lag kan gjøre det samme Aftenbladet har også vært i kontakt med trenere som bekrefter at de har hatt foreldremøter og vurderer å flytte lagene sine over til Klebe.  Klepps J10-lag er blant disse. De hadde foreldremøte torsdag kveld.  – Vi er egentlig positive til å bytte til Klebe, men vi har ikke bestemt oss. Alle skal få god tid til å bestemme seg, forteller trener André Andersen, som også tidligere har sittet i breddestyret.  Han forteller at det er en todelt grunn til at de nå vurderer å bytte klubb: Hos gutter 10-laget hadde de også foreldremøte denne uken, og en mulig løsning kan være å melde laget over til naboen.  – Vi har diskutert flere mulige løsninger, men ikke bestemt oss for noe ennå. Det er guttene som kommer i første rekke, og det er de vi må tenke på, sier trener Morten Golf. Han satt selv i breddestyret som trakk seg, og forteller at han nå vurderer sin egen framtid i Klepp.  – Jeg sliter med tilliten til ledelsen. Vi har hele tiden vært opptatt av å gi alle spillerne et godt tilbud i Klepp. Jeg mener at hovedstyret tok et valg som kun gagnet A-laget, uten å tenke på konsekvensene for bredden. De burde aldri gitt etter for press og trusler, slik oppførsel kan vi ikke ha i klubben, sier Golf. – Finnes det en løsning på problemene i klubben?  – Det finnes alltid løsninger. Det er aldri for seint å snu, og jeg mener klubben nå har en ypperlig anledning til å ta problemet ved roten og røske skikkelig opp. Dette kan være en fin anledning til å komme til bunns i problemene, få en restart og bygge stein på stein.  – Slik det er nå, føler jeg ledelsen skyver problemene litt under teppet og venter til stormen blåser over. Det løser ikke problemene, men bare utsetter dem, sier Golf.  Dette sier Klebe Anita Havrevold, styreleder i Klebe SK, bekrefter at flere lag fra Klepp har tatt kontakt med dem.  Hun sier at dialogen med naboklubben er god, og at støyen som har oppstått er trist.  Styrelederen understreker også at lagene som nå kommer til Klebe, trolig ville funnet seg andre klubber, dersom Klebe ikke hadde ønsket dem velkommen.  Klepp og Klebe deler også idrettsanlegg. Derfor er det i grunnen ikke store endringer som møter lagene som nå velger å forlate Klepp til fordel for Klebe.  – I realiteten er den eneste endringen at de skifter farge på drakta fra grønn til gul, sier styrelederen. Usikker på løsningen Aftenbladet har også snakket med daglig leder i Klepp, Thomas Langholm Engen.  Han sier at situasjonen er trist, men er som de andre partene klar på at samarbeidet med naboklubben Klebe er godt.  – Selv om jeg skulle ønske at dette ikke var en situasjon, er det viktigste for meg personlig at folk spiller fotball.  På spørsmål om hvor løsningen ligger, innrømmer den daglig lederen at han rett og slett er usikker.  – Vi må fokusere på å lage et best mulig idrettslag for de som er i Klepp. Hadde det vært en enkel vei ut av det, så hadde ting vært i orden nå. Vi må prøve å kontrollere ting som vi får gjort noe med, og må gjøre det vi kan for de som er i Klepp. Vi må ha som mål å ta lærdom av dette, og komme styrket ut av dette, sier Engen. – Ikke ønskelig i det hele tatt Engen får støtte av styreleder i Klepps hovedstyre, Jarl Haugland.  – Vårt fokus nå er rett og slett bare å sikre et godt tilbud til de medlemmene vi har. Det gjelder for alle lagene.  Han også er kjent med at flere lag nå forlater Klepp til fordel for Klebe. – Det er ikke noe som er ønskelig fra vår side i det hele tatt. Men det viktigste er uansett at barn og ungdom driver idrett og fortsetter med det, sier Haugland. Han mener at forholdet til Klebe er fint. Og legger til at han regner med at klubben får på plass et nytt breddestyre i løpet av de neste to ukene. – Det er mange gode folk som har tatt kontakt, og som ønsker å være med i breddestyret. – Har hovedstyret vurdert å trekke seg? – Nei, det har vi ikke. Jeg føler vi har full backing. – Ser du noen løsning på konflikten? – Vårt fokus er å ha med flest mulig, lengst mulig - og gi alle aktive et godt tilbud. Vi kommer til å fortsette å behandle alle parter med respekt og å være løsningsorienterte.  MER OM KONFLIKTEN:
Det er intern konflikt i Klepp IL, som har ført til at breddestyret og det sportslige utvalget har trukket seg.  J13-laget i fotball har valgt å melde overgang til naboklubben Klebe, delvis som følge av konflikten.  Bakgrunnen for konflikten er hovedsakelig uenigheter mellom trenerteamet og det sportslige utvalget. Etter at trenerteamet trakk seg, krevde spillergruppen på A-laget at teamet skulle komme tilbake, noe som førte til at det sportslige utvalget trakk seg.  Flere andre lag i klubben vurderer også overgang til Klebe. Klepp ILs ledelse understreker at de vil sikre et godt tilbud til gjenværende medlemmer og at de håper på en løsning.